बिहार और पश्चिम बंगाल में शरद पूर्णिमा को कोजागरा व्रत कहा जाता है, जिसका मतलब ‘कौन जाग रहा है’ होता है. ऐसा माना जाता है कि लक्ष्मी मां यह देखती हैं कि इस रात कौन-कौन जाग रहा है और उन्हीं के घर में मां लक्ष्मी प्रवेश करती है और उसका घर समृद्धि से भर देती हैं. कोजागरा में रात की पूजा करने के बाद मखाने और बताशे का प्रसाद भी बांटा जाता है और इस रात को कौड़ी खेलने की प्रथा भी प्रचलित है. कौड़ी मां लक्ष्मी का प्रिय खेल है और इसे बहुत से लोग दीपावली की रात में भी खेलते हैं. उड़ीसा और पश्चिम बंगाल में इस दिन कुंवारी कन्याएं सुबह के समय स्नान करके सूर्यदेव की पूजा करती हैं और रात भर जागकर चंद्रमा की पूजा करती हैं तो उन्हें उनकी मान्यता के अनुसार योग्य वर की प्राप्ति भी होती है. शास्त्रों के अनुसार, देवी लक्ष्मी का जन्म शरद पूर्णिमा तिथि पर ही हुआ था और इस रात वह अपने वाहन पर सवार होकर भगवान विष्णु के साथ पृथ्वी पर भ्रमण करती हैं. शरत पूर्णिमा की रात में चंद्रमा सोलह कलाओं में चमकता है और पूरी रात अपनी धवल चांदनी से पृथ्वी को रौशन करता है.